АҞӘА, хәажәкыра 17 - Sputnik. Аԥсны атуризм аминистр Ҭеимураз Хышба XXVII Жәларбжьаратәи атуристтә цәыргақәҵа MITT-2021 аҳәаақәа ирҭагӡаны кубатәи иколлега Хуан Карлос Гарсиа Гранда диԥылеит. Абри атәы аанацҳауеит аминистрра апресс-маҵзура.
Аганқәа алацәажәеит атуризм аусхк аҟны атәылақәа рыҩба русеицура азҵаара.
"Сара аус шәыцура сазыхиоуп", - иҳәеит кубатәи аминистр, Куба атуризм аҿиашьа атәы далацәажәо.
Аԥсны атуризм аминистр Ҭеимураз Хышба ареспублика ахьыԥшымра ишазықәԥоз аҭоурых изеиҭеиҳәеит.
"Куба ҳара бзиа иаабоит. Асовет Еидгылеи Кубеи иҷыдоу аизыҟазаашьақәа рыман. Никита Хрушьиов ихаан Фидель Кастро СССР данаҭаа Аԥсныҟа дааргеит. Аԥсны Фидель фырхаҵаны дыршьоит. Иахьагьы иҟоуп иара дсасны дшырҭаз згәалашәо ауаа. Афотосахьақәа рацәаны иҭыхын", - еиҭеиҳәеит Хышба.
Атуризм аминистр агәыӷра ааирԥшит Куба Аԥсны ахьыԥшымра азханаҵап ҳәа.
Ҭеимураз Хышба иажәақәа рыла 2021 шықәсазы ареспублика 1,5 миллионҩык рҟынӡа аԥсшьаҩцәа рыдкылара иазыхиоуп.